REGULAMENTUL (CE) NR. 1251/2008 AL COMISIEI
din 12 decembrie 2008
de punere în aplicare a Directivei 2006/88/CE a Consiliului în ceea ce privește condițiile și cerințele de certificare pentru introducerea pe piață și importul în Comunitate de animale de acvacultură și produse obținute din aceste animale și de stabilire a unei liste a speciilor-vectori
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 17 alineatul (2), articolele 22 și 25 și articolul 61 alineatul (3),
întrucât:
(1)
Directiva 2006/88/CE stabilește cerințele de sănătate animală care trebuie să fie aplicate pentru introducerea pe piață și importul și tranzitul prin Comunitate al animalelor de acvacultură și al produselor obținute din aceste animale. Directiva 2006/88/CE abrogă și înlocuiește de la 1 august 2008 Directiva 91/67/CEE a Consiliului privind condițiile de sănătate animală care reglementează introducerea pe piață a animalelor și a produselor de acvacultură (2).
(2)
În conformitate cu Directiva 2006/88/CE, prin animal de acvacultură se înțelege orice animal acvatic, inclusiv animale acvatice ornamentale, în toate stadiile de dezvoltare ale acestuia, inclusiv ouă, material seminal, gameți, care este crescut într-o fermă de acvacultură sau într-o zonă de cultură a moluștelor sau care este scos din mediul sălbatic pentru a fi introdus într-o fermă de acvacultură sau într-o zonă de cultură a moluștelor. Prin animale acvatice se înțeleg pești, moluște și crustacee.
(3)
Decizia 1999/567/CE a Comisiei din 27 iulie 1999 de stabilire a modelului de certificat prevăzut la articolul 16 alineatul (1) din Directiva 91/67/CEE (3) și Decizia 2003/390/CE a Comisiei din 23 mai 2003 de stabilire a condițiilor speciale de introducere pe piață a unor specii de animale de acvacultură considerate ca nefiind susceptibile la anumite boli, precum și a produselor derivate din acestea (4), stabilesc anumite norme pentru introducerea pe piață a animalelor de acvacultură, inclusiv cerințe de certificare. Decizia 2003/804/CE a Comisiei din 14 noiembrie 2003 de stabilire a condițiilor de sănătate animală și a cerințelor de certificare pentru importul de moluște, de ouă și gameți de moluște în vederea creșterii, îngrășării, relocării sau consumului uman (5), Decizia 2003/858/CE a Comisiei din 21 noiembrie 2003 de stabilire a condițiilor de sănătate animală și a cerințelor de certificare care se aplică importului de pești de acvacultură vii, de icre și gameți ai acestora destinați creșterii, precum și de pești vii de acvacultură și de produse derivate destinate consumului uman (6) și Decizia 2006/656/CE a Comisiei din 20 septembrie 2006 de stabilire a condițiilor de sănătate animală și a cerințelor de certificare aplicabile importului de pește pentru scopuri ornamentale (7) stabilesc condiții pentru importurile de animale de acvacultură în Comunitate. Deciziile menționate anterior pun în aplicare Directiva 91/67/CEE.
(4)
Directiva 2006/88/CE prevede că introducerea pe piață a animalelor de acvacultură este condiționată de o certificare sanitară în cazul în care animalele sunt introduse într-un stat membru, o zonă sau un compartiment declarate indemne de boală în conformitate cu directiva respectivă sau fac obiectul unui program de supraveghere sau de eradicare. În consecință, este oportună stabilirea în prezentul regulament a cerințelor de certificare și a modelelor armonizate de certificate de sănătate animală, care să înlocuiască cerințele de certificare prevăzute de Directiva 91/67/CE și de deciziile de punere în aplicare a directivei respective.
(5)
Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (8) stabilește norme specifice privind igiena alimentelor de origine animală pentru operatorii din sectorul alimentar, inclusiv cerințe privind ambalarea și etichetarea. Cerințele de certificare sanitară prevăzute în prezentul regulament pentru introducerea pe piață și importul de animale de acvacultură și produse obținute din aceste animale destinate transformării ulterioare înaintea consumului uman nu ar trebui să se aplice animalelor și produselor ambalate și etichetate în conformitate cu Regulamentul (CE) nr. 853/2004, sub rezerva îndeplinirii anumitor condiții.
(6)
Directiva 2006/88/CE prevede că statele membre trebuie să se asigure că introducerea pe piață a animalelor acvatice ornamentale nu pune în pericol starea de sănătate a animalelor acvatice în ceea ce privește bolile neexotice enumerate în anexa IV partea II la aceasta.
(7)
Animalele acvatice ornamentale introduse pe piață în Comunitate și destinate instalațiilor fără niciun fel de contact direct cu apele naturale, și anume instalațiile ornamentale închise, nu prezintă același risc pentru celelalte sectoare ale acvaculturii sau pentru stocurile de animale sălbatice din Comunitate. În consecință, pentru aceste animale nu ar trebui să fie necesară certificarea sanitară în temeiul prezentului regulament.
(8)
Pentru a furniza statelor membre în cazul cărora întregul teritoriu sau anumite zone sau compartimente ale acestuia sunt declarate indemne de una sau mai multe boli neexotice la care sunt susceptibile animalele acvatice ornamentale informații privind circulația pe teritoriul acestora a animalelor acvatice ornamentale destinate instalațiilor ornamentale închise, este oportun ca această circulație să fie notificată prin sistemul Traces prevăzut de Directiva 90/425/CE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (9) și introdus prin Decizia 2004/292/CE a Comisiei din 30 martie 2004 privind punerea în aplicare a sistemului Traces (10).
(9)
Circulația în cadrul Comunității de la instalațiile ornamentale închise la instalațiile ornamentale deschise sau în natură poate prezenta un risc ridicat pentru alte sectoare ale acvaculturii comunitare și nu ar trebui permisă fără autorizația autorităților competente din statele membre.
(10)
Directiva 2006/88/CE prevede că statele membre trebuie să ia anumite măsuri de combatere minime în cazul confirmării unei boli exotice sau neexotice enumerate în anexa IV partea II la directiva în cauză în privința animalelor de acvacultură sau a animalelor acvatice sălbatice sau în cazul bolilor emergente. În plus, această directivă prevede că statele membre trebuie să se asigure că introducerea pe piață a animalelor de acvacultură are loc numai sub rezerva certificării sanitare în cazul în care animalele sunt autorizate să părăsească o zonă care face obiectul acestor măsuri de combatere.
(11)
În consecință, prezentul regulament ar trebui să stabilească condițiile de sănătate animală și cerințele de certificare pentru loturile de animale de acvacultură și produse obținute din aceste animale care părăsesc statele membre, zonele sau compartimentele care fac obiectul măsurilor de combatere a bolilor.
(12)
Directiva 2006/88/CE prevede că statele membre trebuie să se asigure că în Comunitate se introduc animale de acvacultură și produse obținute din acestea numai din acele țări terțe sau părți ale țărilor terțe care sunt menționate pe o listă întocmită în conformitate cu directiva respectivă.
(13)
Importurile de animale de acvacultură în Comunitate ar trebui permise numai din țările terțe care aplică o legislație în domeniul sănătății animale și un sistem de combatere echivalente celor din Comunitate. În consecință, prezentul regulament ar trebui să stabilească o listă de țări terțe, teritorii, zone sau compartimente din care statele membre sunt autorizate să introducă în Comunitate animale de acvacultură destinate creșterii, zonelor de relocare, pescăriilor cu repopulare organizată și instalațiilor ornamentale deschise. Cu toate acestea, importul în Comunitate al anumitor pești, moluște și crustacee ornamentale destinate instalațiilor ornamentale închise ar trebui permis din țările terțe care sunt membre ale Oficiului Internațional de Epizootii (OIE).
(14)
Țările terțe și teritoriile care sunt autorizate să exporte în Comunitate animale de acvacultură destinate consumului uman pe baza unor considerente de sănătate publică ar trebui, de asemenea, să fie autorizate să exporte în Comunitate în temeiul dispozițiilor privind sănătatea animală cuprinse în prezentul regulament. Prin urmare, animalele de acvacultură și produsele obținute din aceste animale destinate consumului uman ar trebui importate în Comunitate numai din țările terțe, teritoriile, zonele și compartimentele care sunt incluse într-o listă întocmită în conformitate cu articolul 11 alineatul (1) din Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (11).
(15)
Aceste liste sunt stabilite în anexele I și II la Decizia 2006/766/CE a Comisiei din 6 noiembrie 2006 de stabilire a listelor țărilor terțe și a teritoriilor din care se autorizează importurile de moluște bivalve, echinoderme, tunicieri, gasteropode marine și produse pescărești (12) și, pentru o perioadă de tranziție până la 31 decembrie 2009, în Regulamentul (CE) nr. 2076/2005 al Comisiei din 5 decembrie 2005 de stabilire a dispozițiilor tranzitorii de aplicare a regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului și de modificare a regulamentelor (CE) nr. 853/2004 și (CE) nr. 854/2004 (13). În vederea asigurării coerenței legislației comunitare, listele menționate anterior ar trebui luate în considerare în prezentul regulament.
(16)
Directiva 2006/88/CE prevede că, la intrarea în Comunitate, importurile de animale de acvacultură sau de produse obținute din aceste animale trebuie să fie însoțite de un document care să cuprindă un certificat de sănătate animală. Este necesar ca în prezentul regulament să se stabilească detaliat condițiile de sănătate animală pentru importurile în Comunitate de animale de acvacultură, inclusiv modelele de certificate de sănătate animală, care ar trebui să înlocuiască condițiile pentru importuri stabilite în temeiul Directivei 91/67/CEE.
(17)
Regulamentul (CE) nr. 2074/2005 al Comisiei din 5 decembrie 2005 de stabilire a măsurilor de aplicare privind anumite produse reglementate de Regulamentul (CE) nr. 853/2004 al Parlamentului European și al Consiliului și organizarea unor controale oficiale prevăzute de Regulamentele (CE) nr. 854/2004 al Parlamentului European și al Consiliului și (CE) nr. 882/2004 al Parlamentului European și al Consiliului, de derogare de la Regulamentul (CE) nr. 852/2004 al Parlamentului European și al Consiliului și de modificare a Regulamentelor (CE) nr. 853/2004 și (CE) nr. 854/2004 (14) stabilește modelele de certificate de sănătate animală pentru importul de produse pescărești și de moluște bivalve vii destinate consumului uman. În vederea asigurării coerenței legislației comunitare, prezentul regulament ar trebui să prevadă că aceste modele de certificate de sănătate animală trebuie să însoțească importul produselor reglementate de prezentul regulament.
(18)
Animalele acvatice ornamentale, inclusiv peștii, moluștele și crustaceele, sunt în mare măsură introduse în Comunitate din țări terțe și teritorii ale acestora. Pentru a proteja starea de sănătate a animalelor din instalațiile ornamentale din Comunitate, este necesar să se stabilească anumite cerințe de sănătate animală pentru importul acestor animale.
(19)
Este important să se asigure faptul că starea de sănătate a animalelor de acvacultură importate în Comunitate nu este pusă în pericol în cursul transportului înspre Comunitate.
(20)
Eliberarea în natură pe teritoriul Comunității a animalelor de acvacultură importate prezintă un risc deosebit de ridicat pentru starea de sănătate a animalelor din Comunitate, deoarece este dificilă combaterea și eradicarea bolilor în apele naturale. În consecință, o asemenea eliberare ar trebui să necesite o autorizație specifică din partea autorității competente și ar trebui să fie autorizată numai cu condiția luării unor măsuri corespunzătoare pentru a garanta starea de sănătate a animalelor în punctul de eliberare.
(21)
Animalele de acvacultură destinate tranzitului prin Comunitate ar trebui să respecte aceleași cerințe ca animalele de acvacultură destinate importului în Comunitate.
(22)
Ar trebui prevăzute condiții specifice pentru tranzitul prin Comunitate al loturilor către și dinspre Rusia, dată fiind poziția geografică a orașului Kaliningrad, care afectează numai Letonia, Lituania și Polonia. În vederea asigurării coerenței legislației comunitare, în prezentul regulament ar trebui luate în considerare Decizia 2001/881/CE a Comisiei din 7 decembrie 2001 de stabilire a listei punctelor de control la frontieră desemnate pentru controalele veterinare ale animalelor și produselor animale din țări terțe și de actualizare a normelor privind controalele care trebuie efectuate de către specialiștii Comisiei (15) și Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (16).
(23)
Directiva 96/93/CE a Consiliului din 17 decembrie 1996 privind certificarea animalelor și a produselor animaliere (17), care stabilește normele care trebuie respectate la emiterea certificatelor veterinare, ar trebui să se aplice certificatelor de sănătate animală emise în temeiul prezentului regulament.
(24)
Articolul 17 din Directiva 2006/88/CE prevede că, în cazul în care date științifice sau experiența practică arată că alte specii decât speciile susceptibile menționate în anexa IV partea II la directiva respectivă pot să transmită o anumită boală, având rolul de specii-vectori, statele membre trebuie să se asigure că, în cazul în care aceste specii-vectori sunt importate pentru creștere sau repopulare într-un stat membru, o zonă sau un compartiment declarate indemne de această boală, trebuie respectate anumite cerințe prevăzute în directiva menționată. De asemenea, articolul 17 din Directiva 2006/88/CE prevede elaborarea unei liste a speciilor-vectori. Prin urmare, ar trebui adoptată o listă a speciilor-vectori.
(25)
Autoritatea Europeană pentru Siguranța Alimentară (EFSA) a emis trei avize în această privință: avizul științific al Grupului științific pentru sănătatea și bunăstarea animalelor, în urma unei cereri a Comisiei Europene privind posibile specii-vectori și stadii de dezvoltare ale speciilor susceptibile care nu transmit boala în ceea ce privește anumite boli ale peștilor (18), avizul științific al Grupului științific pentru sănătatea și bunăstarea animalelor, în urma unei cereri a Comisiei Europene privind posibile specii-vectori și stadii de dezvoltare a speciilor susceptibile care nu transmit boala în ceea ce privește anumite boli ale moluștelor (19) și avizul științific al Grupului științific pentru sănătatea și bunăstarea animalelor, în urma unei cereri a Comisiei Europene privind posibile specii-vectori și stadii de dezvoltare a speciilor susceptibile care nu transmit boala în ceea ce privește anumite boli ale crustaceelor (20).
(26)
În conformitate cu aceste avize științifice, probabilitatea transferului și stabilirii bolilor enumerate în Directiva 2006/88/CE de către speciile-vectori sau grupurile de specii-vectori potențiale care au fost evaluate a fost clasificată între neglijabilă/extrem de scăzută și moderată, în anumite condiții. Evaluarea a inclus speciile acvatice utilizate în acvacultură și comercializate în scopul creșterii.
(27)
La întocmirea listelor de specii-vectori ar trebui să se țină seama de avizele EFSA. La stabilirea speciilor care trebuie incluse în această listă ar trebui să se asigure un nivel corespunzător al protecției stării de sănătate a animalelor de acvacultură din Comunitare, totodată evitându-se introducerea unor restricții inutile în calea schimburilor comerciale. În consecință, pe această listă ar trebui incluse speciile care, în conformitate cu aceste avize, prezintă un risc moderat de transmitere a bolilor.
(28)
Multe dintre speciile identificate în avizele EFSA drept posibili vectori ai anumitor boli ar trebui considerate ca atare numai în cazul în care provin dintr-o zonă în care speciile susceptibile la boala în cauză sunt prezente și sunt destinate unei zone în care sunt prezente, de asemenea, aceleași specii susceptibile. În consecință, animalele de acvacultură care fac parte din posibilele specii-vectori ar trebui considerate specii-vectori în sensul articolului 17 din Directiva nr. 2006/88/CE numai în aceste condiții.
(29)
Pentru a se asigura claritatea și coerența legislației comunitare, Deciziile 1999/567/CE, 2003/390/CE, 2003/804/CE, 2003/858/CE și 2006/656/CE ar trebui abrogate și înlocuite cu prezentul regulament.
(30)
Este oportun să se prevadă o perioadă de tranziție pentru a permite statelor membre și sectorului industrial în cauză să ia măsurile necesare pentru a respecta noile cerințe stabilite în prezentul regulament.
(31)
Ținând seama de fluxul comercial considerabil de animale acvatice ornamentale din speciile susceptibile la sindromul ulcerativ epizootic (SUE) și de necesitatea realizării unor studii suplimentare privind riscul pe care îl prezintă această boală pentru industria animalelor acvatice ornamentale, inclusiv a reevaluării listei speciilor susceptibile, ar trebui evitată o întrerupere imediată a importului speciilor de pești ornamentali susceptibili la SUE destinați numai instalațiilor ornamentale închise. Prin urmare, este oportună introducerea pentru aceste loturi a unei perioade de tranziție în ceea ce privește cerințele referitoare la această boală. O perioadă de tranziție este, de asemenea, necesară pentru a acorda țărilor terțe suficient timp pentru a redacta documentele care să dovedească faptul că sunt indemne de această boală.
(32)
Măsurile prevăzute de prezentul regulament sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
CAPITOLUL I
OBIECT, DOMENIU DE APLICARE ȘI DEFINIȚII
Articolul 1
Obiectul și domeniul de aplicare
Prezentul regulament stabilește:
(a)
o listă a speciilor-vectori;
(b)
condițiile de sănătate animală pentru introducerea pe piață a animalelor acvatice ornamentale care provin din sau sunt destinate instalațiilor ornamentale închise;
(c)
cerințele de certificare sanitară pentru introducerea pe piață a:
(i)
animalelor de acvacultură destinate creșterii, inclusiv zonelor de relocare, pescăriilor cu repopulare organizată și instalațiilor ornamentale deschise, și repopulării și
(ii)
animalelor de acvacultură și produselor obținute din aceste animale destinate consumului uman;
(d)
condițiile de sănătate animală și cerințele de certificare pentru importurile în Comunitate și tranzitarea acesteia, inclusiv depozitarea în cursul tranzitului, ale:
(i)
animalelor de acvacultură destinate creșterii, inclusiv zonelor de relocare, pescăriilor cu repopulare organizată și instalațiilor ornamentale deschise;
(ii)
animalelor de acvacultură și produselor obținute din aceste animale destinate consumului uman;
(iii)
animalelor acvatice ornamentale destinate instalațiilor ornamentale închise.
Articolul 2
Definiții
În sensul prezentului regulament, se aplică următoarele definiții:
(a)
„instalații ornamentale închise” înseamnă magazine de animale de companie, centre de grădinărit, iazuri de grădină, acvarii comerciale sau angrosiști care exploatează animale acvatice ornamentale:
(i)
fără niciun contact direct cu apele naturale din Comunitate; sau
(ii)
care sunt echipate cu un sistem de tratare a efluenților care reduce până la un nivel acceptabil riscul de contaminare a apelor naturale;
(b)
„instalație ornamentală deschisă” înseamnă instalații ornamentale, altele decât instalațiile ornamentale închise;
(c)
„repopulare” înseamnă eliberarea în natură a animalelor de acvacultură.
CAPITOLUL II
SPECII-VECTORI
Articolul 3
Lista speciilor-vectori
Animalele de acvacultură din speciile enumerate în coloana 2 a tabelului din anexa I la prezentul regulament sunt considerate drept vectori în sensul articolului 17 din Directiva 2006/88/CE numai în cazul în care aceste animale îndeplinesc condițiile prevăzute în coloanele 3 și 4 din tabelul menționat anterior.
CAPITOLUL III
INTRODUCEREA PE PIAȚĂ A ANIMALELOR DE ACVACULTURĂ
Articolul 4
Animale acvatice ornamentale care provin din instalații ornamentale sau sunt destinate instalațiilor ornamentale
(1) Circulația animalelor acvatice ornamentale face obiectul unei notificări în cadrul sistemului informatizat prevăzut la articolul 20 alineatul (1) din Directiva 90/425/CE (Traces) în cazul în care animalele:
(a)
provin din instalații ornamentale dintr-un stat membru;
(b)
sunt destinate instalațiilor ornamentale închise din alt stat membru, în cazul în care întreg teritoriul sau anumite zone sau compartimente ale acestuia:
(i)
sunt declarate indemne de una sau mai multe din bolile neexotice enumerate în anexa IV partea II la Directiva 2006/88/CE, în conformitate cu articolele 49 sau 50 ale acesteia; sau
(ii)
fac obiectul unui program de supraveghere sau de eradicare în conformitate cu articolul 44 alineatele (1) sau (2) din directiva menționată; și
(c)
fac parte din speciile susceptibile la una sau mai multe din bolile pentru care statul membru, zona sau compartimentul în cauză sunt declarate indemne de boală sau pentru care se aplică un program de supraveghere sau de eradicare menționat la litera (b).
(2) Animalele acvatice ornamentale ținute în instalații ornamentale închise nu se eliberează în instalații ornamentale deschise, ferme de acvacultură, zone de relocare, pescării cu repopulare organizată, zone de cultură a moluștelor sau în natură, cu excepția cazului în care autoritatea competentă autorizează acest lucru.
Autoritatea competentă acordă această autorizare numai în cazul în care eliberarea nu pune în pericol starea de sănătate a animalelor acvatice la punctul de eliberare și se asigură că se iau măsuri corespunzătoare de reducere a riscurilor.
Articolul 5
Animale de acvacultură destinate creșterii, zonelor de relocare, pescăriilor cu repopulare organizată, instalațiilor ornamentale deschise și repopulării
Loturile de animale de acvacultură destinate creșterii, zonelor de relocare, pescăriilor cu repopulare organizată, instalațiilor ornamentale deschise sau repopulării sunt însoțite de un certificat de sănătate animală completat în conformitate cu modelul prevăzut în anexa II partea A și notele explicative din anexa V în cazul în care animalele:
(a)
sunt introduse în state membre, în zone sau în compartimente:
(i)
declarate indemne de una sau mai multe din bolile neexotice enumerate în anexa IV partea II la Directiva 2006/88/CE, în conformitate cu articolele 49 sau 50 ale acesteia; sau
(ii)
care fac obiectul unui program de supraveghere sau de eradicare în conformitate cu articolul 44 alineatele (1) sau (2) din directiva menționată anterior;
(b)
fac parte din speciile susceptibile la una sau mai multe boli sau din specii-vectori ai uneia sau mai multor boli pentru care statul membru sau zona ori compartimentul în cauză sunt declarate indemne de boală sau pentru care se aplică un program de supraveghere sau de eradicare menționat la litera (a).
Articolul 6
Animale de acvacultură și produse obținute din aceste animale destinate transformării ulterioare înaintea consumului uman
(1) Loturile de animale de acvacultură și produse obținute din aceste animale destinate transformării ulterioare înaintea consumului uman sunt însoțite de un certificat de sănătate animală completat în conformitate cu modelul prevăzut în anexa II partea B și notele explicative din anexa V în cazul în care acestea:
(a)
sunt introduse în state membre, în zone sau în compartimente:
(i)
declarate indemne de una sau mai multe din bolile neexotice din anexa IV partea II la Directiva 2006/88/CE, în conformitate cu articolele 49 sau 50 din directiva respectivă; sau
(ii)
care fac obiectul unui program de supraveghere sau de eradicare în conformitate cu articolul 44 alineatele (1) sau (2) din directiva menționată anterior;
(b)
fac parte din speciile susceptibile la una sau mai multe din bolile pentru care statul membru, zona sau compartimentul în cauză sunt declarate indemne de boală sau pentru care se aplică un program de supraveghere sau de eradicare menționat la litera (a).
(2) Alineatul (1) nu se aplică:
(a)
peștilor care au fost abatorizați și eviscerați înainte de expediere;
(b)
moluștelor sau crustaceelor destinate consumului uman și ambalate și etichetate în acest scop în conformitate cu Regulamentul (CE) nr. 853/2004 și care sunt:
(i)
neviabile, ceea ce înseamnă că nu mai au capacitatea de a supraviețui ca animale vii în cazul în care ar fi readuse în mediul din care au fost obținute; sau
(ii)
destinate transformării ulterioare fără o depozitare temporară la locul de transformare;
(c)
animalelor de acvacultură sau produselor obținute din aceste animale introduse pe piață fără alte transformări, destinate consumului uman, cu condiția să fie prezentate în ambalaje de vânzare cu amănuntul în conformitate cu dispozițiile Regulamentului (CE) nr. 853/2004 referitoare la aceste ambalaje.
Articolul 7
Moluște și crustacee vii destinate centrelor de purificare, centrelor de expediere și unităților similare înaintea consumului uman
Loturile de moluște și crustacee vii destinate centrelor de purificare, centrelor de expediere și unităților similare înaintea consumului uman sunt însoțite de un certificat de sănătate animală completat în conformitate cu modelul prevăzut în anexa II partea B și notele explicative din anexa V în cazul în care acestea:
(a)
sunt introduse în state membre, în zone sau în compartimente:
(i)
declarate indemne de una sau mai multe din bolile neexotice enumerate în anexa IV partea II la Directiva 2006/88/CE, în conformitate cu articolele 49 sau 50; sau
(ii)
care fac obiectul unui program de supraveghere sau de eradicare în conformitate cu articolul 44 alineatele (1) sau (2) din directiva menționată;
(b)
fac parte din speciile susceptibile la una sau mai multe din bolile pentru care statul membru, zona sau compartimentul în cauză sunt declarate indemne de boală sau pentru care se aplică un program de supraveghere sau de eradicare menționat la litera (a).
Articolul 8
Animale de acvacultură și produse obținute din aceste animale care părăsesc statele membre, zonele sau compartimentele care fac obiectul unor măsuri de combatere a bolilor, inclusiv al unor programe de eradicare
(1) Loturile de animale de acvacultură și produse obținute din aceste animale care părăsesc statele membre, zonele sau compartimentele care fac obiectul măsurilor de combatere a bolilor prevăzute de Directiva 2006/88/CE, capitolul V, secțiunile 3-6, dar pentru care autoritatea competentă a acordat o scutire de la aceste măsuri de combatere a bolilor, sunt însoțite de un certificat de sănătate animală completat în conformitate cu modelul prevăzut în:
(a)
anexa II partea A și notele explicative din anexa V, în cazul în care loturile sunt compuse din animale de acvacultură destinate creșterii, zonelor de relocare, pescăriilor cu repopulare organizată, instalațiilor ornamentale deschise sau repopulării; și
(b)
anexa II partea B și notele explicative din anexa V, în cazul în care loturile sunt compuse din animale de acvacultură și produse obținute din aceste animale destinate transformării ulterioare, centrelor de purificare, centrelor de expediere sau unităților similare înaintea consumului uman.
(2) Loturile de animale de acvacultură destinate creșterii, zonelor de relocare, pescăriilor cu repopulare organizată, instalațiilor ornamentale deschise sau repopulării sunt însoțite de un certificat de sănătate animală completat în conformitate cu modelul prevăzut în anexa II partea A și notele explicative din anexa V, în cazul în care acestea:
(a)
părăsesc un stat membru, o zonă sau un compartiment cu un program de eradicare aprobat în conformitate cu articolul 44 alineatul (2) din Directiva 2006/88/CE;
(b)
fac parte din speciile susceptibile la una sau mai multe boli sau din speciile-vectori ai uneia sau mai multor boli pentru care se aplică programul de eradicare menționat la litera (a).
(3) Loturile de animale de acvacultură și produse obținute din aceste animale destinate transformării ulterioare, centrelor de purificare, centrelor de expediere sau unităților similare înaintea consumului uman sunt însoțite de un certificat de sănătate animală completat în conformitate cu modelul prevăzut în anexa II partea B și notele explicative din anexa V, în cazul în care acestea:
(a)
părăsesc un stat membru, o zonă sau un compartiment cu un program de eradicare aprobat în conformitate cu articolul 44 alineatul (2) din Directiva 2006/88/CE;
(b)
fac parte din speciile susceptibile la una sau mai multe din bolile pentru care se aplică programul de eradicare menționat la litera (a).
(4) Prezentul articol nu se aplică:
(a)
peștilor care au fost abatorizați și eviscerați înainte de expediere;
(b)
moluștelor sau crustaceelor destinate consumului uman și ambalate și etichetate în acest sens în conformitate cu Regulamentul (CE) nr. 853/2004 și care sunt:
(i)
neviabile, ceea ce înseamnă că nu mai au capacitatea de a supraviețui ca animale vii în cazul în care ar fi readuse în mediul din care au fost obținute; sau
(ii)
destinate transformării ulterioare fără o depozitare temporară la locul de transformare;
(c)
animalelor de acvacultură sau produselor obținute din aceste animale introduse pe piață fără alte transformări, destinate consumului uman, cu condiția să fie prezentate în ambalaje de vânzare cu amănuntul în conformitate cu dispozițiile Regulamentului (CE) nr. 853/2004 referitoare la aceste ambalaje.
Articolul 9
Introducerea animalelor de acvacultură după inspecții
În situațiile în care prezentul capitol prevede necesitatea unei inspecții înainte de eliberarea unui certificat de sănătate animală, animalele de acvacultură vii din speciile susceptibile la una sau mai multe boli sau din speciile-vectori ai uneia sau mai multor boli menționate în acest certificat nu se introduc în ferma de acvacultură sau în zona de cultură a moluștelor în perioada dintre această inspecție și încărcarea lotului.
CAPITOLUL IV
CONDIȚII PENTRU IMPORTURI
Articolul 10
Animale de acvacultură destinate creșterii, zonelor de relocare, pescăriilor cu repopulare organizată și instalațiilor ornamentale deschise
(1) Animalele de acvacultură destinate creșterii, zonelor de relocare, pescăriilor cu repopulare organizată și instalațiilor ornamentale deschise se importă în Comunitate numai din țările terțe, teritoriile, zonele sau compartimentele enumerate în anexa III.
(2) Loturile de animale de acvacultură menționate la alineatul (1):
(a)
sunt însoțite de un certificat de sănătate animală completat în conformitate cu modelul prevăzut în anexa IV partea A și notele explicative din anexa V;
(b)
respectă cerințele de sănătate animală stabilite în modelul de certificat și în notele explicative menționate la litera (a).
Articolul 11
Animale acvatice ornamentale destinate instalațiilor ornamentale închise
(1) Peștii ornamentali din speciile susceptibile la una sau mai multe din bolile enumerate în anexa IV partea II la Directiva 2006/88/CE și destinați instalațiilor ornamentale închise se importă în Comunitate numai din țări terțe, teritorii, zone sau compartimente enumerate în anexa III la prezentul regulament.
(2) Peștii ornamentali care nu fac parte din speciile susceptibile la oricare din bolile enumerate în anexa IV partea II la Directiva 2006/88/CE și moluștele și crustaceele ornamentale destinate instalațiilor ornamentale închise se importă în Comunitate numai din țări terțe sau teritorii care sunt membre ale Oficiului Internațional de Epizootii (OIE).
(3) Loturile de animale menționate la alineatele (1) și (2):
(a)
sunt însoțite de un certificat de sănătate animală completat în conformitate cu modelul prevăzut în anexa IV partea B și notele explicative din anexa V; și
(b)
respectă cerințele de sănătate animală stabilite în modelul de certificat și în notele explicative menționate la litera (a).
Articolul 12
Animale de acvacultură și produse obținute din aceste animale destinate consumului uman
(1) Animalele de acvacultură și produsele obținute din aceste animale destinate consumului uman se importă în Comunitate numai din țări terțe, teritorii, zone sau compartimente care sunt incluse într-o listă întocmită în conformitate cu articolul 11 alineatul (1) din Regulamentul (CE) nr. 854/2004.
(2) Loturile de animale și produse menționate la alineatul (1):
(a)
sunt însoțite de un certificat comun de sănătate publică și sănătate animală completat în conformitate cu modelele relevante prevăzute în anexa VI apendicele IV și V la Regulamentul (CE) nr. 2074/2005; și
(b)
respectă cerințele de sănătate animală și notele stabilite în modelele de certificat și atestat menționate la litera (a).
(3) Prezentul articol nu se aplică atunci când animalele de acvacultură sunt destinate zonelor de relocare sau eliberării în apele comunitare, caz în care se aplică articolul 10.
Articolul 13
Certificarea electronică
Pentru certificatele și atestatele prevăzute în prezentul capitol se pot utiliza certificarea electronică și alte sisteme autorizate și armonizate la nivel comunitar.
Articolul 14
Transportul animalelor de acvacultură
(1) Animalele de acvacultură destinate importului în Comunitate nu se transportă în condiții care pot dăuna stării de sănătate a acestora. În special, aceste animale nu se transportă în aceeași apă sau în același microcontainer cu animalele acvatice care au o stare de sănătate inferioară sau care nu sunt destinate importului în Comunitate.
(2) În cursul transportului către Comunitate, animalele de acvacultură nu se descarcă din microcontainerul în care se găsesc, iar apa în care sunt transportate nu se schimbă pe teritoriul unei țări terțe care nu este aprobată pentru importul acestor animale în Comunitate sau care are o stare de sănătate inferioară celei de la locul de destinație.
(3) În cazul în care loturile de animale de acvacultură sunt transportate pe mare până la frontiera comunitară, la certificatul relevant de sănătate animală se anexează un addendum pentru transportul de animale de acvacultură vii pe mare, completat în conformitate cu modelul prevăzut în anexa IV partea D.
Articolul 15
Cerințe pentru eliberarea în natură a animalelor de acvacultură și a produselor obținute din aceste animale și pentru apa utilizată pentru transport
(1) Animalele de acvacultură și produsele obținute din aceste animale importate în Comunitate și destinate consumului uman se manipulează în mod corespunzător, pentru a se evita contaminarea apelor naturale din Comunitate.
(2) Animalele de acvacultură importate în Comunitate nu se eliberează în natură pe teritoriul Comunității, cu excepția cazului în care autoritatea competentă de la locul de destinație autorizează acest lucru.
Autoritatea competentă poate acorda autorizări numai în cazul în care eliberarea nu pune în pericol starea de sănătate a animalelor acvatice la punctul de eliberare și se asigură că se iau măsuri corespunzătoare de reducere a riscurilor.
(3) Apa utilizată pentru transportul loturilor importate de animale de acvacultură și de produse obținute din aceste animale se tratează în mod corespunzător, pentru a se evita contaminarea apelor naturale din Comunitate.
CAPITOLUL V
CONDIȚII DE TRANZIT
Articolul 16
Tranzitul și depozitarea
Loturile de animale de acvacultură vii, icre și pești neeviscerați care sunt introduse în Comunitate, dar sunt destinate unei țări terțe, fie prin tranzit imediat prin Comunitate, fie după depozitare în Comunitate, respectă cerințele stabilite în capitolul IV. Certificatul care însoțește loturile cuprinde mențiunea „pentru tranzit prin CE”. De asemenea, loturile sunt însoțite de un certificat cerut de țara terță de destinație.
Cu toate acestea, în cazul în care loturile respective sunt destinate consumului uman, acestea sunt însoțite de un certificat de sănătate animală completat în conformitate cu modelul prevăzut în anexa IV partea C și în notele explicative din anexa V.
Articolul 17
Derogare pentru tranzitul prin Letonia, Lituania și Polonia
(1) Prin derogare de la articolul 16, se autorizează tranzitul rutier sau feroviar între punctele de control la frontieră din Letonia, Lituania și Polonia enumerate în anexa la Decizia 2001/881/CE a Comisiei, pentru loturile din și spre Rusia, direct sau printr-o țară terță, sub rezerva îndeplinirii următoarelor condiții:
(a)
lotul este sigilat cu un sigiliu cu un număr de serie al medicului veterinar oficial de la postul de control de la frontiera de intrare;
(b)
documentele care însoțesc lotul, prevăzute la articolul 7 din Directiva 97/78/CE, sunt ștampilate pe fiecare pagină de către inspectorul oficial de la punctul de control de la frontiera de intrare cu mențiunea „Numai pentru tranzit spre Rusia prin CE”;
(c)
se respectă cerințele procedurale prevăzute la articolul 11 din Directiva 97/78/CE; și
(d)
lotul este certificat drept acceptabil pentru tranzit pe documentul veterinar comun de intrare emis de către inspectorul oficial de la punctul de control de la frontiera de intrare.
(2) În conformitate cu articolul 12 alineatul (4) sau articolul 13 din Directiva 97/78/CE, loturile menționate la alineatul (1) nu pot fi descărcate sau depozitate pe teritoriul Comunității.
(3) Autoritatea competentă desfășoară audituri periodice pentru a se asigura că numărul de loturi menționate la alineatul (1) și cantitățile corespunzătoare de produse care părăsesc Comunitatea corespund numărului și cantităților care intră în Comunitate.
CAPITOLUL VI
DISPOZIȚII GENERALE, TRANZITORII ȘI FINALE
Articolul 18
Cerințe de certificare stabilite în alte acte legislative comunitare
Certificatele de sănătate animală necesare în conformitate cu capitolele III, IV și V din prezentul regulament încorporează, după caz, orice cerințe privind certificatele de sănătate animală adoptate în temeiul:
(a)
unor măsuri de prevenire a introducerii sau de combatere a bolilor care nu sunt enumerate în anexa IV partea II la Directiva 2006/88/CE, aprobate în conformitate cu articolul 43 alineatul (2) al acesteia; sau
(b)
articolului 5 din Decizia 2004/453/CE a Comisiei (21).
Articolul 19
Abrogare
Deciziile 1999/567/CE, 2003/390/CE, 2003/804/CE, 2003/858/CE și 2006/656/CE se abrogă începând de la 1 ianuarie 2009.
Trimiterile la deciziile abrogate se interpretează ca trimiteri la prezentul regulament.
Articolul 20
Dispoziții tranzitorii
(1) Pentru o perioadă de tranziție până la 30 iunie 2009, animalele acvatice ornamentale menționate la articolul 4 alineatul (1) pot fi introduse pe piață fără notificare în cadrul sistemului informatizat prevăzut la articolul 20 alineatul (1) din Directiva 90/425/CE (Traces), cu condiția ca acestea să ajungă la destinația finală înainte de această dată.
(2) Pentru o perioadă de tranziție până la 30 iunie 2009, loturile de animale de acvacultură și de produse obținute din aceste animale însoțite de un document de transport sau de un certificat de sănătate animală în conformitate cu anexa E la Directiva 91/67/CEE sau cu Deciziile 1999/567/CE și 2003/390/CE pot fi introduse pe piață, cu condiția ca acestea să ajungă la destinația finală înainte de această dată.
(3) Pentru o perioadă de tranziție până la 30 iunie 2009, următoarele loturi de animale de acvacultură și de produse obținute din aceste animale pot fi importate în Comunitate sau pot tranzita Comunitatea:
(a)
loturi însoțite de un certificat de sănătate animală în conformitate cu Deciziile 2003/804/CE, 2003/858/CE și 2006/656/CE;
(b)
loturile reglementate de capitolul IV din prezentul regulament, dar care nu sunt reglementate de Deciziile 2003/804/CE, 2003/858/CE și 2006/656/CE.
Articolul 14 alineatul (3) nu se aplică loturilor menționate la literele (a) și (b) în cursul acestei perioade.
(4) Pentru o perioadă de tranziție până la 31 decembrie 2009, statele membre pot autoriza importul animalelor de acvacultură și al produselor obținute din aceste animale, destinate consumului uman din țări terțe, teritorii, zone și compartimente care sunt enumerate în anexele I și II la Regulamentul (CE) nr. 2076/2005.
(5) Pentru o perioadă de tranziție până la 31 decembrie 2010, statele membre pot autoriza importul de animale acvatice ornamentale din speciile susceptibile la sindromul ulcerativ epizootic (SUE) destinate exclusiv instalațiilor ornamentale închise din țări terțe sau teritorii care sunt membre ale Oficiului Internațional de Epizootii (OIE);
În cursul acestei perioade de tranziție, cerințele referitoare la SUE stabilite în partea II.2 din certificatul de sănătate animală prevăzut în anexa IV partea B nu se aplică animalelor acvatice ornamentale destinate exclusiv instalațiilor ornamentale închise.
Articolul 21
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 2008.